Lidt før klokken 10 torsdag kulminerede vinden i Hirtshals, hvor der blev målt vindstød på 30,7 meter per sekund og middelvind på 24,3 meter per sekund. Det er middelvinden, der definerer et blæsevejrs styrke. For at få regulær storm kræves 24,5 meter per sekund i middelvind målt over 10 minutter. Det var meget tæt på at blive opfyldt for første gang i 22 måneder. Sidst der blev registreret storm i Danmark var 29. marts 2020. Her blev der målt 24,9 meter per sekund i middelvind. Det, vi oplever nu, er i øvrigt den længste stormfri periode i dansk vejrhistorie. Vindstød af stærk storm De kraftigste vindstød i Hirtshals har været af stærk storm, og det får vi meget oftere end storm i middelvind. De 30,7 meter per sekund, der er målt i dag, er kun de kraftigste vindstød siden 1. december 2021. Selvom middelvinden antageligt har kulmineret, så kan der meget vel fortsat komme vindstød over 30 meter per sekund. På mange måder er vindstødene vigtigere end middelvinden. Det er vindstød, som er årsag til stormskader på bygninger, mens det er middelvinden som skaber stormflod.

Referat:
Middelvinden var sølle 0,2 meter per sekund fra den første storm i Danmark i 669 dage